O'zbekistonda Internet axborot vositalari ta'qibga uchramoqda
Ta'qib Internetdagi mustaqil axborot manbalari va Internet jurnalistlariga qaratilgan. Internetni nazorat etuvchi idoralar tomonidan ta
Xalqaro tashkilotlar nazarida, totalitar mamlakatlarda Internetdagi axborot resurslari ta'qib ostiga olinmoqda. Jumladan rasmiy Toshkentning so`z erkinligi borasida islohotlar o`tkazish va`dasi hanuz va`daligicha qolmoqda. Matbuot mutlaq nazoratga olingan bir paytda ta'qiblar endi ko`proq Internetdagi mustaqil axborot manbalari va Internet jurnalistlariga qaratilmoqda. O`zbekistonda Internetning o`rni kengaymoqda, undan foydalanuvchilar soni 2 million atrofida. Biroq shu bilan birga Internet axborot vositalariga to`siq qo'yish ham keng quloch yozmoqda. Internetni nazorat etuvchi idoralar tomonidan ta`qiqlangan saytlar maxsus ro`yxati tuzilgan. Unga O`zbekistondagi hayot haqida ma'lumot tarqatuvchi barcha mustaqil axborot vositalari kiritilgan. ""Amerika ovozi", "Ozodlik", "BBC" sahifalarini ochish qiyin. Ayrim Internet kafelarga kirsangiz, O`zbekistonga qarshi qaratilgan saytlarga kirish man etiladi yoki jarima solinadi deb yozib qo`yilgan. Lekin bunday saytlar nomlari ko`rsatilmagan", - deydi mustaqil jurnalistlardan biri. Matbuot Qirg`iziston, Qozog`iston, Tojikistonda ham rivojlanmoqda. Qo`shni davlatlarda nafaqat Internet nashrlar, balki mustaqil gazetalar ham qiyinchilik bilan bo`lsada faoliyatini davom ettirmoqda. O`zbekiston mintaqada aholi soni jihatdan axborot bozorining eng yirik iste`molchisi bo`lishi mumkin. Biroq erkin matbuot, jumladan Internet jurnalistikasining keskin ta`qibga uchrayotgani axborot bo`shlig`ini kengaytirmoqda. Yaqinda so`z erkinligi bilan shug'ullanuvchi bir nechta xalqaro tashkilot hisobot e`lon qilgan. O`zbekiston ana`naviy tarzda bu hisobotlarda so`nggi o`rinlardan birini egallab keladi. Hukumat bunday hisobotlarni inkor etadi. Mamlakatda demokratik islohotlar o`tkazilayotgani, so`z erkinligi rivojlanayotgani yuqori minbarlardan ham takrorlanadigan so`zlar. "Hukumatning so`z erkinligi ta`minlangani haqidagi gaplari ko`zbo`yamachilik xolos. Haqiqatda esa mamlakatda so`z erkinligini ta`minlash, axborot vositalarini demokratlashtirish uchun biror ish qilinayotgani yo`q", - deb hisoblaydi mustaqil jurnalist. Erkin so`z imkoniyatidan nafaqat jurnalistlar, balki muxolif partiyalar ham mahrum. O`zbek muxolifatiga tegishli Internet sahifalarga kirish ham ta`qiqlangan. "Internet odamlar hayotiga kirib keldi. Axborot vositasi sifatida o`rin egalladi. Internetni ham xuddi matbuot, radio, televideniye kabi qo`lga olaman deyish imkonsiz va axmoqona ish. O`zbekistonda haqiqiy axborot va axborot manbasini yo`q qilish, uni obro`sizlantirishga harakat juda kuchli", - deydi muxolifatdagi "Erk" partiyasi bosh kotibi Otanazar Oripov. Ma`lumotlarga ko`ra Markaziy Osiyoda Internet jurnalistikasini ta`qiqlash tajribasi faqat O`zbekiston va Turkmanistonda qo`llanadi. O`zbekistonda Internetdagi tanqidiy maqolalari bilan tanilgan bir necha jurnalist qamoqda saqlanmoqda.